​**Obraćanje predsjednice Skupštine Glavnog grada**

**dr Jelene Borovinić Bojović na tribini**

**„Kultura i grad – izazovi i zamke”**

**Podgorica, 29. novembar, 2023.**

Dobro veče, dame i gospodo!

Pozdravljam sve vas koji ste se odlučili da ovo pretposlednje novembarsko veče provedete slušajući i pričajući o kulturi. Kao što znate o kulturi se može razgovarati na više načina i iz više uglova, jer je sam njen pojam višeslojan i višeznačan. Večerašnji razgovor je - neću reći ograničen - već usmjeren naslovom tribine „Kultura i grad - izazovi i zamke”. Znamo da su se gradovi u antičkoj Grčkoj nazivali polisima, odakle je izvedena i riječ politika. Tako da kada kažemo kultura i grad, mi zapravo govorimo o kulturi i politici. Kao predsjednica  Skupštine Glavnog grada, želim da kažem nekoliko riječi upravo o kulturnoj politici na lokalnom nivou.

Upravljanje jednim gradom nije moguće bez određene kulturne politike u smislu načina organizovanja kulturnog života u tom gradu. Čak i ako neka vlast ne bi željela da se bavi kulturnom politikom, i takva odluka bila bi neka vrsta kulturne politike.

Gradovi su po prirodi stvari mjesta u kojima se sabiraju ljudi različiti među sobom na svaki mogući način, pa tako i ljudi različitih kultura. Ovo naročito dolazi do izražaja u megalopolisima, ali i u manjim gradovima kao što je naša Podgorica ti diverziteti se jasno opažaju. Postavlja se pitanje kako omogućiti svim tim različitim kulturnim identitetima da se izraze.

Jedan od izazova iz našeg naslova je upravo to što nerijetko između tih različitih kulturnih identiteta postoje tenzije ili nerazumijevanje i nema spremnosti ne samo na dijalog, nego i na bilo kakvu interakciju. A do nje u gradovima mora dolaziti jer bismo u suprotnom imali jednu segmentaciju ili getoizaciju koju niko ne želi, pa čak ni oni koji nisu skloni dijalogu. Dakle, mi u gradu imamo stalnu interakciju različitih kulturnih identiteta, bilo da je željena ili neželjena. U jednom slučaju to dovodi do živosti, kreativnog prožimanja ideja, inovacija, jednom riječju - do bogatstva kulturnog života. U drugom slučaju - i sada vjerujem da dolazimo do jedne od onih zamki koje pominje naš naslov - grad po svojoj logici snažno podstiče prilagođavanje i kod pojedinaca i kod zajednica i uporedo sa trajućim procesom globalizacije, može da dovede do neke vrste kulturne uravnilovke i stapanja u kojem se gube mnogi identiteti i tradicije.

Kako odgovoriti izazovima i kako izbjeći zamke? Odgovor na ovu i mnoge slične dileme u vezi sa tim kako izbjegnuti krajnosti, dat je još prije više od 2000 godina i on glasi: mjera. Aristotel kaže da je mjera najveća od svih čovjekovih vrlina. Vodeći se pravom mjerom u organizovanju kulturnog života grada može se postići to da se izbjegne getoizacija kulturnih grupacija s jedne strane, ali i da se izbjegnu asimilatorni procesi s druge strane.

Da pogledamo sada kako stoje stvari u Podgorici. Mi smo dio globalne civilizacije i samim tim smo izloženi svim negativnim aspektima globalizacije. Neke naše manje i veće posebnosti i u jeziku, i u običajima, i u umjetnosti – gube se, ili se bar počinju percipirati od strane dijela građana i dijela kulturnih radnika kao anahroni ili čak kao anti - kulturni. Ne bih se upuštala u navođenje primjera kojih ima mnogo, samo ću kao paradigmatičnu ilustraciju pomenuti odnos prema našem narodnom instrumentu - guslama.

Ono što je međutim, bar u ovom trenutku, veći problem za Podgoricu, jeste potpuni izostanak dijaloga između, prije svega, dvije grupacije kulturnih radnika i umjetnika koji se različito identifikuju ili samoidentifikuju kroz odnos prema našem zajedničkom kulturno-istorijskom nasleđu, prema jeziku kojim govorimo i, konačno, prema nacionalnom samoodređenju. I ne samo da između te dvije grupacije nema bilo kakvog a kamoli istinskog dijaloga, nego se čini da jaz između njih postaje sve dublji. Evo i večeras, ja sam ovdje pozvana zbog funkcije koju trenutno obavljam, ali među samim učesnicima tribine nemamo nikog sa, da tako kažem, drugog kulturnog pola. Isto tako, možda se baš večeras i na tom drugom polu organizuje neka slična tribina, na kojoj, opet, nema nikoga ko dijeli vaše stavove. Takva praksa mora se mijenjati za dobro svih nas. Mora se razgovarati. A da bi se razgovaralo sagovornici se moraju međusobno poštovati. To znači da se retorika mora mijenjati na obje strane. Stigmatizaciji, nadgornjavanju, jezičkim vratolomijama sa ciljem vrijeđanja - jednostavno nema mjesta. Ono što moramo znati jeste - nijedna strana neće nikada moći da ubijedi onu drugu u ispravnost svojih stavova, niko neće nigdje da ode i niko nikoga ne može da pobijedi. Pobijediti možemo samo zajedno tako što ćemo prihvatiti jedni druge sa svim uvjerenjima i stavovima koje onaj drugi ima, koliko god da smo ubijeđeni da su oni pogrešni. Kad kažem prihvatiti to naravno ne znači da se saglasimo sa njima, već da ih posmatramo kao nečije pravo na drugačije mišljenje, osjećanje, ukus pa i moralni habitus. Kako ćemo to uraditi? Tako što ćemo onoga drugoga posmatrati prvenstveno kao čovjeka, a ne kao ideološkog protivnika. Konačno, svi tako postupamo u svom privatnom životu, pa zašto ne bismo i u javnom? Svi imamo bar jednog ako ne više prijatelja sa kojima se razlikujemo po ovim pitanjima. Prepiremo se ponekad sa tim prijateljima, razmjenjujemo argumente, ali se ipak poštujemo i volimo. Nema razloga da taj recept ne primijenimo i na širi društveni plan.

Primijetićete da vam se večeras nisam obratila čisto formalnim riječima, uobičajenim  za ovakve prilike, već da sam željela da se osvrnem na pitanja i probleme od suštinskog značaja za naše društvo i kulturu, koji mene, kao vjerovatno i sve vas, brinu i zaokupljaju. Nadam se da ćete moje riječi razumjeti na pravi način.

Hvala vam na pažnji.